2023 6 20
LT
Europos Sąjungos oficialusis leidinys
C 217/21
Europos duomenų apsaugos priežiūros pareigūno nuomonės dėl įgaliojimų pradėti derybas siekiant sudaryti tarptautinį susitarimą dėl Europolo ir Bolivijos teisėsaugos institucijų keitimosi asmens duomenimis santrauka (2023/C 217/09) (Visą šios nuomonės tekstą anglų, prancūzų ir vokiečių kalbomis galima rasti EDAPP interneto svetainėje https://edps. europa.eu)
2023 m. kovo 9 d. Europos Komisija paskelbė Rekomendaciją dėl Tarybos sprendimo, kuriuo suteikiami įgaliojimai pradėti derybas dėl Europos Sąjungos ir Bolivijos Daugiatautės Valstybės susitarimo dėl Europos Sąjungos teisėsaugos bendradarbiavimo agentūros (Europolo) ir Bolivijos kompetentingų kovos su sunkiais nusikaltimais ir terorizmu institucijų keitimosi asmens duomenimis (1) (toliau – Rekomendacija).
Rekomendacijos tikslas – pradėti derybas su Bolivija, siekiant pasirašyti ir sudaryti tarptautinį susitarimą dėl Europolo ir Bolivijos kompetentingų kovos su sunkiais nusikaltimais ir terorizmu institucijų keitimosi asmens duomenimis.
Rekomendacijos priede išdėstyti Tarybos derybiniai nurodymai Komisijai, t. y. tikslai, kuriuos per derybas pastaroji turėtų stengtis pasiekti ES vardu.
Asmens duomenų, surinktų atliekant baudžiamosios veikos tyrimus ir vėliau Europolo tvarkomų siekiant parengti kriminalinę žvalgybos informaciją, perdavimas gali turėti didelį poveikį su tuo susijusių asmenų gyvenimui.
Dėl šios priežasties tarptautiniu susitarimu privalo būti užtikrinta, kad teisių į privatų gyvenimą ir į duomenų apsaugą apribojimai kovojant su sunkiais nusikaltimais ir terorizmu būtų taikomi tik tiek, kiek tai tikrai būtina.
EDAPP palankiai vertina tai, kad Komisija, taip pat remdamasi keliomis ankstesnėse EDAPP nuomonėse šiuo klausimu pateiktomis rekomendacijomis, jau nustatė pagrindinius duomenų apsaugos principus apimančius sistemingus tikslus (derybinius nurodymus), kuriuos Komisija stengsis pasiekti ES vardu per tarptautines derybas dėl Europolo ir trečiosios šalies teisėsaugos institucijų keitimosi asmens duomenimis susitarimų sudarymo.
Atsižvelgiant į tai, šioje nuomonėje pateiktomis rekomendacijomis siekiama paaiškinti ir, prireikus, patobulinti būsimo ES ir Bolivijos susitarimo apsaugos bei kontrolės priemones, susijusias su asmens duomenų apsauga.
Atsižvelgdamas į tai, EDAPP rekomenduoja, kad būsimame susitarime būtų aiškiai pateiktas nusikalstamų veikų, dėl kurių gali būti keičiamasi asmens duomenimis, sąrašas; būtų numatyta perduotų asmens duomenų saugojimo poreikio periodinė peržiūra, taip pat kitos tinkamos priemonės, kuriomis būtų užtikrintas terminų laikymasis; būtų nurodytos papildomos apsaugos priemonės, susijusios su specialių kategorijų duomenų perdavimu; būtų užtikrinta, kad nebūtų priimamas joks pagal susitarimą gautais duomenimis pagrįstas automatizuotas sprendimas, nesuteikus galimybės veiksmingai ir prasmingai dalyvauti žmogui; būtų nustatytos aiškios ir išsamios taisyklės dėl informacijos, kuri turėtų būti pateikiama duomenų subjektams.
EDAPP primena, kad pagal Chartijos 8 straipsnio 3 dalį nepriklausomos institucijos vykdoma kontrolė yra esminis teisės į asmens duomenų apsaugą elementas.
Todėl EDAPP rekomenduoja Komisijai derybų metu skirti deramą dėmesį už duomenų apsaugą atsakingų nepriklausomų valdžios institucijų, turinčių veiksmingus įgaliojimus perduotus asmens duomenis naudosiančių Bolivijos teisėsaugos ir kitų kompetentingų institucijų atžvilgiu, vykdomai priežiūrai.
Be to, siekiant užtikrinti tinkamą susitarimo įgyvendinimą, EDAPP taip pat siūlo šalims reguliariai keistis informacija apie tai, kaip duomenų subjektai naudojasi savo teisėmis, taip pat atitinkama informacija apie priežiūros ir teisių gynimo mechanizmų, susijusių su susitarimo taikymu, naudojimą.
(1) COM(2023) 130 final.